               IL-KUMMISSJONI EWROPEA
            Brussell, 18.8.2020
            COM(2020) 384 final
            2020/0179(COD)
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            li temenda d-Deċiżjoni Nru 445/2014/UE li tistabbilixxi azzjoni tal-Unjoni għall-Kapitali Ewropej tal-Kultura għas-snin mill-2020 sal-2033
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.KUNTEST TAL-PROPOSTA

               L-azzjoni“Kapitali Ewropej tal-Kultura” (ECOC) hija rregolata bid-Deċiżjoni Nru 445/2014/UE
                  1
                fil-każ tat-titli mill-2020 sal-2033. Fl-Anness tagħha, id-Deċiżjoni tinkludi lista kronoloġika li tindika meta kull Stat Membru (tnejn fis-sena) jew pajjiż kandidat/kandidat potenzjali li qed jipparteċipa fil-Programm Ewropa Kreattiva jew fil-programmi sussegwenti tal-Unjoni li jsostnu l-kultura, huwa intitolat li jospita l-azzjoni. Il-kompetizzjonijiet għall-għoti tat-titlu tal-ECOC jibdew sitt snin qabel is-sena tat-titlu bil-pubblikazzjoni tas-sejħiet għall-applikazzjonijiet mill-awtorità rilevanti.

               Id-Deċiżjoni (UE) 2017/1545
                  2
                estendiet l-azzjoni għall-bliet minn pajjiżi membri tal-Assoċjazzjoni Ewropea tal-Kummerċ Ħieles li jiffurmaw parti mill-Ftehim dwar iż-Żona Ekonomika Ewropea u li jipparteċipaw fil-Programm Ewropa Kreattiva jew fil-programmi sussegwenti tal-Unjoni li jsostnu l-kultura. Il-kalendarju anness mad-Deċiżjoni Nru 445/2014/UE kien għalhekk sostitwit bil-kalendarju anness mad-Deċiżjoni (UE) 2017/1545.

               L-objettivi ġenerali u speċifiċi tal-azzjoni tal-ECOC huma deskritti fl-Artikolu 2 tad-Deċiżjoni Nru 445/2014/UE. Dawn huma: is-salvagwardja u l-promozzjoni tad-diversità tal-kulturi fl-Ewropa, it-trawwim tal-kontribut tal-kultura għall-iżvilupp fit-tul tal-ibliet, it-tisħiħ tal-medda, id-diversità u d-dimensjoni Ewropea tal-offerta kulturali fl-ibliet, inkluż permezz ta’ kooperazzjoni transnazzjonali, it-twessigħ tal-aċċess għall-kultura u l-parteċipazzjoni fiha, it-tisħiħ tal-kapaċità tas-settur kulturali u r-rabtiet tiegħu ma’ setturi oħra, it-tkabbir tal-profil internazzjonali tal-ibliet permezz tal-kultura.

               Il-kisba ta’ dawn l-objettivi, li hija marbuta mal-mobilità, l-ivvjaġġar, l-organizzazzjoni ta’ avvenimenti u l-parteċipazzjoni pubblika hija kompromessa serjament mill-pandemija tal-COVID-19, li kellha implikazzjonijiet serji fuq it-twassil u t-tħejjija tal-ECOC attwali u li jmiss.

               Id-Deċiżjoni Nru 445/2014/UE ma tipprevedix il-flessibbiltà meħtieġa biex jitqiesu tali ċirkostanzi straordinarji.

               Għalhekk, l-iżgurar li jintlaħqu l-objettivi tal-azzjoni tal-ECOC f’dawn iċ-ċirkostanzi jkun jeħtieġ li jsiru bidliet fid-Deċiżjoni Nru 445/2014/UE. Dawn il-bidliet jenħtieġ li ma jiddevjawx mill-prinċipji, mir-regoli u mill-proċeduri oriġinali tad-Deċiżjoni iżda jkunu limitati għal dak li huwa strettament meħtieġ biex tiġi ttrattata din is-sitwazzjoni bla preċedent.

               L-aktar ECOC affettwati huma ovvjament dawk li issa jenħtieġ li jiċċelebraw is-sena tagħhom (iż-żewġ ECOC tal-2020) jew li jenħtieġ li jaċċelleraw il-ħidma ta’ tħejjija tagħhom biex ikunu lesti fil-ħin is-sena d-dieħla (it-tliet ECOC tal-2021). Iż-żewġ ECOC tal-2022 u l-ECOC waħda tal-2023 huma ferm inqas affettwati peress li għad fadlilhom biżżejjed żmien biex jaħsbu bir-reqqa dwar kif jistgħu jaġġustaw il-programmi tagħhom biex iqisu x-xenarji ta’ restrizzjoni differenti fil-futur.

               Iż-żewġ ECOC tal-2020 kellhom jipposponu jew jikkanċellaw l-avvenimenti kollha minn Marzu 2020 mingħajr ebda ċarezza meta s-sitwazzjoni se terġa’ lura għan-normalità. Fil-prattika, dawn mhux qed jitħallew jimplimentaw is-sena tal-ECOC tagħhom u jisfruttaw ix-xogħol tajjeb ta’ tħejjija tagħhom. Prolongazzjoni possibbli tal-programmi kulturali tal-ECOC 2020 għall-2021 – għalkemm dan ma jikkumpensax liż-żewġ bliet għat-telf enormi li qed iġarrbu – jixħet aktar dawl fuq il-marka mibdula tal-attivitajiet taż-żewġ ECOC tal-2020 fix-xhur bikrin tal-2021. Dan ikun ta’ benefiċċju għalihom ukoll għax jibqgħu fiċ-ċentru tal-attenzjoni assoċjata mal-marka ECOC għal perjodu itwal.

               Barra minn hekk, il-COVID-19 wasslet għal livell għoli ta’ inċertezza fi kważi l-oqsma kollha assoċjati mal-ECOC tal-2021 f’termini ta’ perspettivi ta’ finanzjament insiguri minn sħab pubbliċi u privati, regolamenti mhux magħrufa tas-sikurezza li jaffettwaw kemm il-ħidma parteċipattiva maċ-ċittadini kif ukoll it-tipi ta’ avvenimenti li jridu jiġu awtorizzati, kif ukoll restrizzjonijiet fuq l-ivvjaġġar li jnaqqsu l-flussi tat-turiżmu u l-possibbiltajiet ta’ sħubijiet Ewropej/internazzjonali. Il-miżuri preventivi battew ix-xogħol preparatorju tat-tliet ECOC tal-2021 għal punt kritiku, meta, f’ċirkostanzi normali, jenħtieġ li jsiru sforzi doppji. It-timijiet tat-twettiq tal-ECOC kienu soġġetti għal lockdown għal xi xhur u s-sopravivenza ekonomika ta’ xi sħab kontraenti potenzjali mhijiex ċerta. Għalhekk huwa rrakkomandat li t-tliet ECOC tal-2021 jiġu posposti għall-2022 jew l-2023.

               Wara l-ħruġ tar-Renju Unit mill-Unjoni, belt waħda biss hija skedata li jkollha t-titlu tal-ECOC fl-2023. Il-posponiment ta’ tnejn mit-tliet ECOC mill-2021 għall-2023 ikun aktar ibbilanċjat: se jkun hemm tliet ECOC fl-2022 u tliet ECOC fl-2023. Tali approċċ ibbilanċjat jimmassimizza l-viżibbiltà tal-azzjoni tal-ECOC.

               Biex jiġu akkomodati ċ-ċirkostanzi deskritti hawn fuq, jiġifieri tingħata l-possibbiltà li ż-żewġ ECOC tal-2020 jestendu l-programmi kulturali tagħhom fl-2021 u jipposponu s-snin li fihom il-pajjiżi tal-ECOC tal-2021 se jkunu jistgħu jiċċelebraw it-titlu, jeħtieġ li tiġi emendata d-Deċiżjoni Nru 445/2014/UE.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Din il-proposta temenda d-Deċiżjoni Nru 445/2014/UE li tistabbilixxi azzjoni tal-Unjoni għall-Kapitali Ewropej tal-Kultura għas-snin 2020 sal-2033 u li għaldaqstant għandha l-istess bażi legali, jiġifieri l-Artikolu 167(5) tat-TFUE.

               •Sussidjarjetà (għall-kompetenza mhux esklużiva)

                  Billi d-Deċiżjoni Nru 445/2014/UE hija att legali tal-Unjoni, tista’ tiġi emendata biss permezz ta’ att legali ekwivalenti. L-Istati Membri ma jistgħux jaġixxu individwalment.

               •Proporzjonalità

                  L-emendi proposti huma adattati biex jindirizzaw is-sitwazzjoni straordinarja li nħolqot fl-ECOC tal-2020 u tal-2021 billi jinħolqu kundizzjonijiet aktar favorevoli għalihom biex iwettqu l-programmi u l-attivitajiet kulturali tagħhom b’mod li jiżguraw il-kisba tal-objettivi tal-azzjoni.

                  L-emendi proposti ma jmorrux lil hinn minn dak li hu meħtieġ biex jintlaħaq l-għan imsemmi hawn fuq, peress li huma limitati għal bidliet li jikkonċernaw is-snin 2020 u 2021, meta l-impatt tal-pandemija huwa mistenni li jkun l-ogħla.

               •Għażla tal-istrument

                  Id-Deċiżjoni Nru 445/2014/UE tal-Parlament Ewropew u tal-Kunsill hija att legali tal-Unjoni u tista’ tiġi emendata biss minn att legali tal-istess tip.

               3.RIŻULTATI TAL-KONSULTAZZJONIJIET MAL-PARTIJIET IKKONĊERNATI

                  Minn mindu faqqgħet il-pandemija tal-COVID-19, il-Kummissjoni kienet f’kuntatt u djalogu mill-qrib mat-timijiet ta’ konsenja tal-ECOC tal-2020 sal-2023 kollha f’diversi kuntesti individwali, bilaterali u kollettivi bil-għan li jinftiehem aħjar l-impatt tal-pandemija fuq it-twettiq u t-tħejjija tal-Kapitali Ewropej tal-Kultura attwali u li jmiss. It-timijiet ta’ konsenja kkollaboraw ukoll mal-Bordijiet rispettivi tagħhom kif ukoll mal-awtoritajiet lokali, reġjonali u nazzjonali tagħhom sabiex jesploraw magħhom l-aħjar postijiet biex imexxu l-attivatajiet ’il quddiem. Il-Kummissjoni ġiet ikkuntattjata wkoll direttament minn xi awtoritajiet nazzjonali (l-Irlanda, ir-Rumanija, il-Greċja, il-Litwanja, il-Lussemburgu, l-Ungerija u s-Serbja).

               B’mod aktar partikolari, ġew organizzati erba’ laqgħat online konġunti matul il-perjodu: fit-2 ta’ April, telekonferenza konġunta flimkien maż-żewġ ECOC tal-2020 u r-rappreżentanti mill-Ministeri tal-Kultura tal-Irlanda u tal-Kroazja; fid-29 ta’ April, laqgħa konġunta online maż-żewġ ECOC tal-2022; fit-30 ta’ April, laqgħa online konġunta mat-tliet ECOC tal-2021; u fil-5 ta’ Mejju, laqgħa online konġunta mat-tmien ECOC 2020-2023.

                  Fuq stedina mill-Kummissjoni, kull ECOC tal-2020, tal-2021, tal-2022 u tal-2023 bagħtu ittra lill-Kummissjoni (il-parti l-kbira minnhom iffirmata b’mod konġunt mill-Ministeru/Ministru tal-Kultura rispettiv tagħhom) biex jesprimu jekk kinux lesti jtawlu/jipposponu l-programm kulturali tas-sena titolari tagħhom u jagħtu ġustifikazzjoni soda għall-pożizzjoni tagħhom.

                  Il-paragrafi li ġejjin jagħtu ħarsa ġenerali lejn l-eżitu ta’ dan il-proċess ta’ konsultazzjoni.

                  Iż-żewġ ECOC tal-2020 huma l-aktar milquta serjament u direttament. It-tnejn li huma kellhom jipposponu jew jikkanċellaw l-avvenimenti kollha minn Marzu 2020 mingħajr ebda ċarezza meta (u jekk) is-sitwazzjoni hux se terġa’ lura għan-normalità. Fil-prattika, dawn mhux qed jitħallew jimplimentaw is-sena tal-ECOC tagħhom u jisfruttaw l-investiment enormi li sar. Iż-żewġ timijiet ta’ konsenja tal-ECOC kellhom jagħtu s-sensja lill-persunal u huma f’modalità ta’ semiibernazzjoni.

                  Fit-tliet ECOC tal-2021, il-pandemija tirriżulta f’livell għoli ħafna ta’ inċertezza fi kważi l-oqsma kollha assoċjati mal-preparazzjoni tagħhom: perspettivi ta’ finanzjament insiguri minn sħab pubbliċi u privati, regolamenti futuri mhux magħrufa dwar is-sikurezza li jaffettwaw kemm it-tipi ta’ xogħol kif ukoll it-tipi ta’ avvenimenti li se jiġu awtorizzati, kif ukoll restrizzjonijiet fuq l-ivvjaġġar li jnaqqsu l-flussi tat-turiżmu u l-possibbiltajiet ta’ sħubijiet Ewropej/internazzjonali. Il-miżuri ta’ prevenzjoni battew ix-xogħol preparatorju tat-tliet ECOC tal-2021 għal punt kritiku, meta, f’ċirkostanzi normali, huma jenħtieġ li jirdoppjaw l-isforzi, minħabba l-fatt li t-timijiet ta’ konsenja kienu soġġetti għal lockdown filwaqt li s-sopravivenza tas-sħab kontraenti potenzjali mhijiex ċerta.

                  Iż-żewġ ECOC tal-2022 u l-ECOC waħda tal-2023 huma ferm inqas affettwati peress li għad fadlilhom biżżejjed żmien biex jaħsbu bir-reqqa dwar kif jistgħu jaġġustaw il-programmi tagħhom biex iqisu x-xenarji ta’ restrizzjoni differenti fil-futur.

                  Bħala konklużjoni, jidher li l-ECOC tal-2020 sal-2023 mhumiex affettwati bl-istess mod mill-pandemija.

                  L-aktar milquta huma ovvjament dawk l-ECOC li kellhom jiċċelebraw din is-sena (iż-żewġ ECOC tal-2020) jew li jenħtieġ li jaċċelleraw il-ħidma preparatorja tagħhom biex ilestu fil-ħin sas-sena d-dieħla (it-tliet ECOC tal-2021).

                  Ta’ min jinnota wkoll li l-ECOC tal-istess sena jistgħu jiġu affettwati f’diversi gradi minħabba li l-miżuri ta’ konfinament ma kinux l-istess madwar l-Ewropa, minħabba li r-reżiljenza tas-settur kulturali u l-kapaċità finanzjarja tal-awtoritajiet lokali, reġjonali u nazzjonali tagħhom mhumiex l-istess u/jew għaliex ma laħqux l-istess livell ta’ żvilupp fit-tħejjija tagħhom meta ntlaqtu mill-pandemija, u dan wassal biex xi wħud inqabdu f’mument meta kellhom jimxu b’pass mgħaġġel ħafna.

               4.IMPLIKAZZJONIJIET BAĠITARJI

               Il-proposta tal-Kummissjoni ma għandha l-ebda implikazzjoni baġitarja diretta. Il-Premju Melina Mercouri mogħti lil kull belt nominata sal-aħħar ta’ Marzu tas-sena titolari skont il-kundizzjonijiet speċifikati fl-Artikolu 14 tad-Deċiżjoni u l-ispejjeż assoċjati mal-ħidma ta’ dawk il-membri tal-bord ta’ esperti nnominati mill-istituzzjonijiet u mill-korpi tal-Unjoni huma koperti mir-riżorsi eżistenti tal-programm Ewropa Kreattiva għall-qafas finanzjarju 2014-2020, jew se jkunu koperti mill-programmi sussegwenti tal-Unjoni li jappoġġaw il-kultura għas-snin ta’ wara l-2020. Barra minn hekk, il-proposta mhux se twassal għal għadd akbar ta’ Kapitali Ewropej tal-Kultura matul il-perjodu mill-2020 sal-2033.

               5.ELEMENTI OĦRA

                  Fil-proposta tagħha, il-Kummissjoni tipproponi li:

               –tippermetti li l-Istati Membri fil-kalendarju li jinsab fl-Anness ikunu aktar minn tnejn għas-sena 2023;

               –tagħti lill-ECOC nominati mill-Kroazja u mill-Irlanda għall-2020 il-possibbiltà li jimplimentaw il-programmi tagħhom sat-30 ta’ April 2021 mingħajr ma tinbidel is-sena tan-nomina;

               –tiġi posposta s-sena li fiha r-Rumanija u l-Greċja huma intitolati jospitaw it-titlu tal-ECOC mill-2021 għall-2023;

               –tiġi posposta s-sena li fiha pajjiż kandidat jew kandidat potenzjali jkun intitolat jospita t-titlu tal-ECOC mill-2021 għall-2022;

               –tikkonferma l-validità tal-proċessi msemmija fl-Artikoli 7 sa 11 u fl-Artikolu 13 tad-Deċiżjoni Nru 445/2014/UE diġà konklużi għas-sena titolari 2021 (is-sena titolari biss tinbidel kif indikat hawn fuq);

               –taġġorna kif xieraq id-dati tal-preżentazzjoni tal-evalwazzjonijiet finali għaż-żewġ ECOC tal-2020.

               2020/0179 (COD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               li temenda d-Deċiżjoni Nru 445/2014/UE li tistabbilixxi azzjoni tal-Unjoni għall-Kapitali Ewropej tal-Kultura għas-snin mill-2020 sal-2033

               (Test b’rilevanza għaż-ŻEE)

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 167(5) tiegħu,

               Wara li kkunsidraw il-proposta tal-Kummissjoni Ewropea,

               Wara li l-abbozz tal-att leġiżlattiv intbagħat lill-parlamenti nazzjonali,

               Wara li kkunsidraw l-opinjoni tal-Kumitat tar-Reġjuni
                  3
               ,

               Filwaqt li jaġixxu skont il-proċedura leġiżlattiva ordinarja,

               Billi:

               (1)L-objettivi tal-azzjoni tal-Kapitali Ewropej tal-Kultura huma, skont l-Artikolu 2 tad-Deċiżjoni Nru 445/2014/UE, li tiġi ssalvagwardjata u promossa d-diversità tal-kulturi fl-Ewropa, li jitrawwem il-kontribut tal-kultura għall-iżvilupp fit-tul tal-ibliet, li tissaħħaħ il-medda, id-diversità u d-dimensjoni Ewropea tal-offerta kulturali fl-ibliet, inkluż permezz ta’ kooperazzjoni transnazzjonali, li jitwessa’ l-aċċess għall-kultura u l-parteċipazzjoni fiha, li tissaħħaħ il-kapaċità tas-settur kulturali u r-rabtiet tiegħu ma’ setturi oħra u li jiżdied il-profil internazzjonali tal-bliet permezz tal-kultura.

               (2)Il-kisba ta’ dawn l-objettivi tippresupponi l-mobbiltà, l-ivvjaġġar, l-organizzazzjoni ta’ avvenimenti u l-parteċipazzjoni pubblika, li huma estremament diffiċli jekk mhux prattikament impossibbli fl-era tal-pandemija tal-COVID-19.

               (3)Bħala konsegwenza diretta tal-miżuri tal-lockdown meħuda madwar l-Ewropa, il-postijiet kulturali ngħalqu u l-avvenimenti kulturali ġew ikkanċellati jew posposti għal perjodu ta’ żmien mhux determinat. Il-proġetti ta’ kooperazzjoni kulturali Ewropej u internazzjonali naqqsu r-ritmu b'mod radikali, peress li l-qsim fiżiku tal-fruntieri kien limitat. Fl-aħħar nett, minħabba d-dħul li qed jonqos b’rata mgħaġġla u l-ħtiġijiet emerġenti għas-saħħa pubblika, il-gvernijiet lokali, reġjonali u nazzjonali huma taħt iktar pressjonijiet baġitarji. L-isponsorjar privat għall-kultura wkoll qed isir aktar diffiċli għalissa minħabba li ma hemm l-ebda avveniment pubbliku x’jiġi sponsorjat jew għaliex il-kumpaniji jagħtu prijorità lil attivitajiet ta' sponsorjar relatati mas-saħħa pubblika.

               (4)Il-Kapitali Ewropej attwali u futuri tal-Kultura huma affettwati fi gradi varji primarjament skont is-sena li għaliha jkollhom it-titlu. Jidher li l-impatt huwa l-aktar b’saħħtu fuq l-implimentazzjoni taż-żewġ Bliet Kapitali Ewropej tal-Kultura tal-2020 u t-tħejjija tat-tliet Kapitali Ewropej tal-Kultura tal-2021.

               (5)Iż-żewġ Kapitali Ewropej tal-Kultura tal-2020 kellhom jipposponu jew jikkanċellaw l-avvenimenti kollha minn Marzu 2020 mingħajr ebda ċarezza meta (u jekk) is-sitwazzjoni hix se terġa’ lura għan-normalità. Fil-prattika, dawn mhux qed jitħallew jimplimentaw is-sena tagħhom bħala Kapitali Ewropej tal-Kultura u jisfruttaw l-investiment enormi li sar.

               (6)Fit-tliet Kapitali Ewropej tal-Kultura tal-2021, il-pandemija tirriżulta f’livell għoli ħafna ta’ inċertezza fi kważi l-oqsma kollha assoċjati mal-preparazzjoni tagħhom: perspettivi ta’ finanzjament insiguri minn sħab pubbliċi u privati, regolamenti futuri mhux magħrufa dwar is-sikurezza li jaffettwaw kemm it-tipi ta’ xogħol kif ukoll it-tipi ta’ avvenimenti li se jiġu awtorizzati, kif ukoll restrizzjonijiet fuq l-ivvjaġġar li jnaqqsu l-flussi tat-turiżmu u l-possibbiltajiet ta’ sħubijiet Ewropej. Il-miżuri preventivi naqqsu x-xogħol ta’ tħejjija tat-tliet Kapitali Ewropej tal-Kultura tal-2021 għal punt kritiku, meta, taħt ċirkostanzi normali, jenħtieġ li jsiru sforzi doppji, minħabba l-fatt li t-timijiet ta’ konsenja kienu soġġetti għal lockdown filwaqt li s-sopravivenza tas-sħab kontraenti potenzjali mhijiex ċerta.

               (7)Id-Deċiżjoni Nru 445/2014/UE ma tipprevedix il-flessibbiltà meħtieġa biex jitqiesu dawn iċ-ċirkostanzi straordinarji, u b’mod aktar speċifiku ma tinkludi l-ebda dispożizzjoni dwar il-prolongazzjoni jew il-posponiment tas-sena meta belt partikolari jkollha t-titlu ta’ Kapitali Ewropea tal-Kultura.

               (8)Id-Deċiżjoni Nru 445/2014/UE jenħtieġ li għalhekk tiġi emendata b’mod li jkun strettament imfassal għall-ħtieġa li tiġi indirizzata din is-sitwazzjoni eċċezzjonali sabiex l-ibliet li jkollhom it-titlu ta’ Kapitali Ewropea tal-Kultura li jintlaqtu l-agħar mill-pandemija jitħallew jimplimentaw il-programmi tagħhom b’mod li jippermetti t-twettiq tal-objettivi tal-azzjoni.

               (9)Wara proċess ta’ konsultazzjoni li involva l-ibliet u l-Istati Membri kkonċernati, ġie konkluż li huwa xieraq li tingħata l-possibbiltà lill-ibliet ECOC nominati mill-Kroazja u mill-Irlanda għall-2020 biex ikomplu jimplimentaw il-programmi tagħhom sat-30 ta’ April 2021, mingħajr ma tinbidel is-sena tan-nomina. Għalhekk, l-Artikoli 3, 4 u 16 tad-Deċiżjoni Nru 445/2014/UE jenħtieġ li jiġu emendati skont dan.

               (10)Wara proċess ta’ konsultazzjoni li involva l-ibliet u l-Istati Membri kkonċernati, ġie konkluż li s-sena li fiha r-Rumanija u l-Greċja huma intitolati jiċċelebraw it-titlu ta’ Kapitali Ewropea tal-Kultura jenħtieġ li tiġi posposta mill-2021 għall-2023 u s-sena li fiha pajjiż kandidat jew kandidat potenzjali huwa intitolat li jiċċelebra t-titlu tal-ECOC jenħtieġ li tiġi posposta mill-2021 għall-2022. Għalhekk, l-Artikolu 3 tad-Deċiżjoni Nru 445/2014/UE u l-kalendarju stabbilit fl-Anness ta’ dik id-Deċiżjoni jenħtieġ li jiġu emendati skont dan. Din id-Deċiżjoni jenħtieġ li ma taffettwax il-validità tal-proċeduri msemmija fl-Artikoli 7 sa 11 u 13 li diġà ġew konklużi fir-rigward tas-sena titolari 2021,

               ADOTTAW DIN ID-DEĊIŻJONI:

               Artikolu 1

               Id-Deċiżjoni Nru 445/2014/UE hija emendata kif ġej:

               (1)L-Artikolu 3 huwa emendat kif ġej:

               (a)it-tieni subparagrafu tal-paragrafu 2 huwa sostitwit b’dan li ġej:

               “It-titlu għandu jingħata kull sena lil mhux iktar minn belt waħda f'kull wieħed miż-żewġ Stati Membri li jidhru fil-kalendarju li jinsab fl-Anness (“il-kalendarju”) u, fis-snin rilevanti, lil belt waħda minn pajjiż tal-Assoċjazzjoni Ewropea tal-Kummerċ Ħieles li huwa parti mill-Ftehim dwar iż-Żona Ekonomika Ewropea (“pajjiż tal-EFTA/taż-ŻEE”), pajjiż kandidat jew kandidat potenzjali, jew lil belt waħda f'pajjiż li jaderixxi mal-Unjoni fiċ-ċirkostanzi stabbiliti fil-paragrafu 5. Fl-2023, massimu ta’ belt waħda f’kull wieħed mit-tliet Stati Membri li jidhru fil-kalendarju li jinsab fl-Anness għandu jkollha t-titlu.”;

               (b)il-paragrafu 3 huwa sostitwit b’dan li ġej:

               “L-ibliet fl-Istati Membri għandhom ikunu intitolati jżommu t-titlu għal sena waħda skont l-ordni tal-Istati Membri li jidhru fil-kalendarju. L-ibliet li għandhom it-titlu fl-2020 għandu jkollhom il-possibbiltà li jkomplu jimplimentaw il-programm kulturali tagħhom sat-30 ta’ April 2021, mingħajr ma tinbidel is-sena tan-nomina.”

               (2)It-tieni subparagrafu tal-Artikolu 4(2) huwa sostitwit b’dan li ġej:

               “Il-programm kulturali għandu jkopri s-sena titolari u għandu jinħoloq speċifikament għat-titlu, f’konformità mal-kriterji stabbiliti fl-Artikolu 5. L-ibliet li għandhom it-titlu fl-2020 għandu jkollhom il-possibbiltà li jkomplu jimplimentaw il-programm kulturali tagħhom sat-30 ta’ April 2021.”

               (3)Fl-Artikolu 16(1), jiżdied il-ħames subparagrafu li ġej:

               “L-ibliet li għandhom it-titlu fl-2020 għandhom ifasslu r-rapporti ta’ evalwazzjoni tagħhom u jibagħtuhom lill-Kummissjoni sat-30 ta’ April 2022.”

               (4)L-Anness huwa sostitwit bit-test stabbilit fl-Anness ta’ din id-Deċiżjoni.

               Artikolu 2

               Il-proċeduri msemmija fl-Artikoli 7 sa 11 u fl-Artikolu 13(2)(a) tad-Deċiżjoni Nru 445/2014/UE diġà konklużi għas-sena titolari 2021 għandhom jibqgħu validi. Is-sena titolari għandha tinbidel skont l-Anness ta’ din id-Deċiżjoni.

               Artikolu 3

               Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        Id-Deċiżjoni Nru 445/2014/UE tal-Parlament Ewropew u tal-Kunsill tas-16 ta’ April 2014 li tistabbilixxi azzjoni tal-Unjoni għall-Kapitali Ewropej tal-Kultura għas-snin 2020 sal-2033 u li tħassar id-Deċiżjoni Nru 1622/2006/KE (ĠU L 132, 3.5.2014, p. 1).

                     (2)

                        Id-Deċiżjoni (UE) 2017/1545 tal-Parlament Ewropew u tal-Kunsill tat-13 ta' Settembru 2017 li temenda d-Deċiżjoni Nru 445/2014/UE li tistabbilixxi azzjoni tal-Unjoni għall-Kapitali Ewropej tal-Kultura għas-snin 2020 sal-2033 (ĠU L 237, 15.9.2017, p. 1).

                     (3)

                        ĠU C , , p. .

    ---documentbreak---

               IL-KUMMISSJONI EWROPEA
            Brussell, 18.8.2020
            COM(2020) 384 final
            ANNESS
            ta' [...]
            Proposta għal DEĊIŻJONI TAL-PARLAMENT EWROPEW U TAL-KUNSILL
            li temenda d-Deċiżjoni Nru 445/2014/UE li tistabbilixxi azzjoni tal-Unjoni għall-Kapitali Ewropej tal-Kultura għas-snin mill-2020 sal-2033

               KALENDARJU

                        2020

                        Il-Kroazja

                        L-Irlanda

                        2021

                        2022

                        Il-Litwanja

                        Il-Lussemburgu

                        Pajjiż kandidat jew pajjiż kandidat potenzjali

                        2023

                        L-Ungerija

                        Ir-Rumanija

                        Il-Greċja

                        2024

                        L-Estonja

                        L-Awstrija

                        Pajjiż tal-EFTA/ŻEE, pajjiż kandidat jew pajjiż kandidat potenzjali

                        2025

                        Is-Slovenja

                        Il-Ġermanja

                        2026

                        Is-Slovakkja

                        Il-Finlandja

                        2027

                        Il-Latvja

                        Il-Portugall

                        2028

                        Ir-Repubblika Ċeka

                        Franza

                        Pajjiż tal-EFTA/ŻEE, pajjiż kandidat jew pajjiż kandidat potenzjali

                        2029

                        Il-Polonja

                        L-Iżvezja

                        2030

                        Ċipru

                        Il-Belġju

                        Pajjiż tal-EFTA/ŻEE, pajjiż kandidat jew pajjiż kandidat potenzjali

                        2031

                        Malta

                        Spanja

                        2032

                        Il-Bulgarija

                        Id-Danimarka

                        2033

                        In-Netherlands

                        L-Italja

                        Pajjiż tal-EFTA/ŻEE, pajjiż kandidat jew pajjiż kandidat potenzjali


               IL-KUMMISSJONI EWROPEA
            Brussell, 21.8.2020
            COM(2020) 427 final
            2020/0201(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fis-66 sessjoni tal-Kumitat tas-Sistema Armonizzata tal-Organizzazzjoni Dinjija Doganali fir-rigward tal-adozzjoni ta’ Opinjonijiet ta’ Klassifikazzjoni, deċiżjonijiet ta’ klassifikazzjoni, emendi għan-Noti ta’ Spjegazzjoni tas-Sistema Armonizzata jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata l-uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fis-66 sessjoni tal-Kumitat tas-Sistema Armonizzata (HSC) tal-Organizzazzjoni Dinjija Doganali f’Settembru 2020.

               2.Kuntest tal-proposta

               2.1.Il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifikazzjoni ta’ Merkanzija

               Il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifikazzjoni ta’ Merkanzija għandha l-għan li tiffaċilita l-kummerċ internazzjonali u l-ġbir, it-tqabbil u l-analiżi tal-istatistika, b’mod partikolari dik dwar il-kummerċ internazzjonali. Bħala Anness din tinkludi n-Nomenklatura tas-SA li hija sistema armonizzata internazzjonali li tippermetti lill-pajjiżi parteċipanti jikklassifikaw oġġetti tal-kummerċ fuq bażi komuni għal skopijiet doganali. B’mod partikolari, in-Nomenklatura tas-SA tinkludi d-deskrizzjoni tal-oġġetti, li jidhru bħala intestaturi u subintestaturi, u l-kodiċijiet numeriċi relatati tagħhom, fuq il-bażi ta’ sistema ta’ kodiċi b’sitt figuri. In-Nomenklatura tas-SA tiġi riveduta kull ħames snin
                  1
               . Din tiġi applikata minn aktar minn 190 amministrazzjoni minn madwar id-dinja; konsegwentement, aktar minn 98 % tal-oġġetti kollha tal-kummerċ fid-dinja jiġu klassifikati skontha.

               Il-Ftehim daħal fis-seħħ fl-1 ta’ Jannar 1988.

               L-Unjoni Ewropea u l-Istati Membri kollha huma partijiet għall-Ftehim
                  2
               .

               2.2.L-Organizzazzjoni Dinjija Doganali (WCO)

               L-Organizzazzjoni Dinjija Doganali (WCO), stabbilita fl-1952 bħala l-Kunsill għall-Kooperazzjoni Doganali, hija korp intergovernattiv indipendenti b’missjoni li jsaħħaħ l-effettività u l-effiċjenza tal-amministrazzjonijiet doganali. Hija tirrappreżenta 183 amministrazzjoni doganali minn madwar id-dinja. Il-korp governattiv tad-WCO huwa l-Kunsill. L-Unjoni teżerċita drittijiet u obbligi simili għas-sħubija ad interim fid-WCO sakemm tidħol fis-seħħ l-emenda tal-Konvenzjoni li tistabbilixxi Kunsill għall-Kooperazzjoni Doganali.

               Il-korp governattiv tad-WCO hu l-Kunsill tad-WCO, li jibbaża ruħu fuq il-kompetenza u l-ħiliet ta’ Segretarjat u fuq firxa ta’ kumitati tekniċi u konsultattivi biex iwettaq il-missjoni tiegħu.

               Il-Kumitat tas-Sistema Armonizzata (HSC) huwa kumitat tekniku responsabbli għall-ħidma preparatorja relatata mal-Konvenzjoni SA. Il-kompiti ewlenin tal-HSC huma dawn li ġejjin:

               ·Iħejji n-Noti ta’ Spjegazzjoni, l-Opinjonijiet ta’ Klassifikazzjoni jew pariri oħra bħala gwida għall-interpretazzjoni tas-Sistema Armonizzata, u jeżerċita tali funzjonijiet oħra fir-rigward tas-Sistema Armonizzata li l-Kunsill tad-WCO jew il-Partijiet Kontraenti jistgħu jqisu li jkunu meħtieġa.

               ·Iħejji rakkomandazzjonijiet biex tiġi żgurata l-uniformità fl-interpretazzjoni u fl-applikazzjoni tat-testi legali tas-Sistema Armonizzata, inkluż billi jsib soluzzjonijiet għal tilwimiet dwar il-klassifikazzjoni bejn il-Partijiet Kontraenti, u b’hekk jiffaċilita l-kummerċ;

               ·Jipproponi emendi u aġġornamenti għas-Sistema Armonizzata biex din tirrifletti l-iżviluppi fit-teknoloġija u t-tibdiliet fix-xejriet tal-kummerċ kif ukoll ħtiġijiet oħra tal-utenti tas-Sistema Armonizzata;

               ·Jippromwovi l-applikazzjoni mifruxa tas-Sistema Armonizzata u jeżamina mistoqsijiet ġenerali u kwistjonijiet ta’ politika relatati magħha.

               L-Unjoni u l-Istati Membri tagħha flimkien għandhom vot wieħed biss fl-HSC. Id-deċiżjonijiet tal-HSC dwar kwistjonijiet koperti minn din id-deċiżjoni qafas jittieħdu b’maġġoranza sempliċi.

               Skont l-Artikolu 8(2) tal-Konvenzjoni SA, in-Noti ta’ Spjegazzjoni, l-Opinjonijiet ta’ Klassifikazzjoni, pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata l-uniformità fl-interpretazzjoni u fl-applikazzjoni tas-Sistema Armonizzata, imħejjija matul sessjoni tal-HSC, jitqiesu bħala approvati mill-Kunsill tad-WCO jekk, mhux aktar tard mit-tmiem tat-tieni xahar wara x-xahar li fih ingħalqet is-sessjoni li fiha ġew adottati, l-ebda Parti Kontraenti tal-Konvenzjoni SA ma tkun innotifikat lis-Segretarju Ġenerali tad-WCO t-talba tagħha li din il-kwistjoni tiġi riferuta lill-Kunsill tad-WCO.

               2.3.L-atti previsti

               Skont l-Artikolu 6(2) tal-Konvenzjoni SA, l-HSC normalment jiltaqa’ darbtejn fis-sena. Fil-prattika, il-laqgħat tal-HSC isiru f’Marzu u f’Settembru.

               Id-deċiżjoni proposta tikkonċerna l-atti li ġejjin, li jitqiesu mill-HSC u li jiġu adottati provviżorjament minnu, soġġett għall-approvazzjoni mill-Kunsill tad-WCO permezz ta’ “proċedura ta’ silenzju”:

               (a)Noti ta’ Spjegazzjoni, li jiċċaraw l-interpretazzjoni tan-noti, tal-intestaturi u tas-subintestaturi tan-Nomenklatura tas-SA,

               (b)Opinjonijiet ta’ Klassifikazzjoni, li jirriflettu d-deċiżjonijiet meħuda mill-HSC fir-rigward tal-klassifikazzjoni ta’ prodotti speċifiċi,

               (c)Pariri u rakkomandazzjonijiet oħra li jikkonċernaw il-klassifikazzjoni ta’ oġġetti fin-Nomenklatura tas-SA, bħal deċiżjonijiet ta’ klassifikazzjoni jew gwida oħra adottati mill-HSC.

               F’konformità mal-Artikolu 34 7.(a)(iii) tar-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni
                  3
               , l-awtoritajiet doganali tal-Istati Membri għandhom jirrevokaw id-deċiżjonijiet tagħhom relatati ma’ informazzjoni vinkolanti dwar it-tariffi (id-deċiżjonijiet BTI) meta ma jibqgħux kompatibbli mal-interpretazzjoni tan-Nomenklatura tas-SA li tirriżulta minn deċiżjonijiet ta’ klassifikazzjoni, opinjonijiet ta’ klassifikazzjoni jew emendi għan-noti ta’ spjegazzjoni tan-Nomenklatura tas-SA, b’effett mid-data tal-pubblikazzjoni tal-Komunikazzjoni tal-Kummissjoni fis-serje “C” ta’ Il-Ġurnal Uffiċjali tal-Unjoni Ewropea.

               3.Pożizzjoni li għandha tittieħed f’isem l-Unjoni

               3.1.Diffikultajiet prattiċi fit-tħejjija u l-adozzjoni tal-pożizzjonijiet tal-UE

               F’kull waħda miż-żewġ sessjonijiet annwali tiegħu, il-Kumitat tas-Sistema Armonizzata tad-WCO jadotta Opinjonijiet ta’ Klassifikazzjoni, deċiżjonijiet ta’ klassifikazzjoni, emendi għan-Noti ta’ Spjegazzjoni tas-Sistema Armonizzata (NSSA) jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata l-uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata.

               Mill-perspettiva prattika, normalment ma jkunx hemm biżżejjed żmien biex l-Unjoni formalment tadotta pożizzjoni skont l-Artikolu 218(9) tat-TFUE qabel kull laqgħa tal-HSC. Għalhekk, il-Kummissjoni ppreżentat proposta għal deċiżjoni qafas tal-Kunsill dwar il-pożizzjoni li għandha tittieħed f’isem l-Unjoni fid-WCO għall-kwistjonijiet tas-SA
                  4
                li bħalissa tinsab pendenti fil-Kunsill.

               Madankollu, minħabba t-tifqigħat tal-COVID-19, is-Segretarjat tad-WCO informa li l-laqgħa ta’ Settembru 2020 se ssir permezz ta’ diskussjonijiet online bil-miktub. Minkejja l-fatt li l-aġenda ta’ din il-laqgħa għadha mhix disponibbli, u l-organizzazzjoni u l-format tad-diskussjonijiet għadhom mhumiex magħrufa, huwa mistenni li l-punti fuq l-aġenda tal-laqgħa preċedenti (HSC/65 – Marzu 2020), li tħassret mid-WCO minħabba s-sitwazzjoni ta’ pandemija globali, x’aktarx li jkunu inklużi fl-aġenda tal-laqgħa ta’ Settembru.

               Fid-dawl tal-għadd ta’ punti li dwarhom l-HSC se jintalab jiddeċiedi f’din il-laqgħa, u l-effetti legali vinkolanti tagħhom fuq id-dritt tal-Unjoni, jitqies li hemm il-ħtieġa għal Deċiżjoni tal-Kunsill skont l-Artikolu 218(9) tat-TFUE, li tistabbilixxi l-pożizzjoni tal-Unjoni għall-punti li dwarhom huwa diġà magħruf li l-HSC se jintalab jiddeċiedi (jiġifieri Noti ta’ Spjegazzjoni, opinjonijiet ta’ klassifikazzjoni u deċiżjonijiet ta’ klassifikazzjoni, gwida jew pariri oħra dwar l-interpretazzjoni tas-Sistema Armonizzata).

               Punti oħra li jistgħu jiġu inklużi aktar tard fl-aġenda tal-HSC se jiġu ttrattati fi stadju ulterjuri.

               3.2.L-iskop u l-kontenut tal-proposta

               Id-deċiżjonijiet inkwistjoni mħejjija mill-HSC kapaċi jinfluwenzaw b’mod deċiżiv il-kontenut tad-dritt tal-Unjoni, jiġifieri, ir-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana, u n-Nomenklatura Magħquda (NM) annessa miegħu. Id-deċiżjonijiet ta’ klassifikazzjoni, l-opinjonijiet ta’ klassifikazzjoni jew l-emendi għan-noti ta’ spjegazzjoni tan-Nomenklatura tas-SA jintużaw b’appoġġ għall-klassifikazzjoni prevista fir-Regolamenti ta’ Implimentazzjoni tal-Kummissjoni li jikkonċernaw il-klassifikazzjoni ta’ oġġetti fin-NM, fin-noti ta’ spjegazzjoni tan-NM u fid-deċiżjonijiet ta’ klassifikazzjoni maħruġa mill-awtoritajiet doganali tal-Istati Membri. L-awtoritajiet doganali tal-Istati Membri huma meħtieġa jirrevokaw id-deċiżjonijiet ta’ klassifikazzjoni tagħhom fejn dawn ma jkunux għadhom kompatibbli mal-interpretazzjoni tan-Nomenklatura tas-SA li tirriżulta minn dawn id-deċiżjonijiet ta’ klassifikazzjoni, l-opinjonijiet ta’ klassifikazzjoni, jew l-emendi għan-Noti ta’ Spjegazzjoni tas-SA.

               Għalhekk, huwa xieraq li l-pożizzjoni li għandha tittieħed f’isem l-Unjoni fid-WCO tiġi stabbilita b’Deċiżjoni tal-Kunsill adottata skont l-Artikolu 218(9) tat-TFUE abbażi ta’ proposta tal-Kummissjoni.

               L-istabbiliment ta’ tali pożizzjonijiet kien iggwidat mill-kriterji ġenerali ddefiniti mill-Konvenzjoni SA (ir-regoli ġenerali għall-interpretazzjoni tas-SA) u l-karatteristiċi u l-proprjetajiet oġġettivi tal-oġġetti.

               Il-pożizzjoni proposta għandha l-għan li tesprimi l-pożizzjoni tal-Unjoni fir-rigward tal-klassifikazzjoni tal-oġġetti fin-Nomenklatura tas-SA. Għandha wkoll l-għan li tesprimi pożizzjoni fir-rigward tal-Opinjonijiet ta’ Klassifikazzjoni u tan-Noti ta’ Spjegazzjoni tas-SA mħejjija mill-HSC.

               Il-konsultazzjoni tal-esperti tekniċi mill-Istati Membri twettqet fil-Grupp ta’ Esperti Doganali bejn it-3 u l-5 ta’ Marzu 2020. Il-konklużjonijiet tas-CEG huma konformi mal-pożizzjonijiet ssuġġeriti, li jistgħu jinsabu fl-Anness tal-abbozz ta’ proposta għal Deċiżjoni tal-Kunsill.

               Il-pożizzjoni proposta tal-UE hi allinjata wkoll mal-politika doganali stabbilita u mal-ġurisprudenza tal-Qorti tal-Ġustizzja tal-Unjoni Ewropea għall-klassifikazzjoni tal-oġġetti malli jiġu importati, skont il-karatteristiċi u l-proprjetajiet oġġettivi tagħhom.

               Il-pożizzjoni proposta hi meħtieġa biex l-UE tkun tista’ tesprimi pożizzjoni fl-HSC li jmiss.

               4.Bażi ġuridika

               4.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali skont ir-regoli tad-dritt internazzjonali li jirregola l-korp inkwistjoni. Jinkludi wkoll strumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mill-korp leġiżlattiv tal-Unjoni”
                  5
               .

               Għalhekk, il-bażi ġuridika proċedurali għad-deċiżjoni proposta li tistabbilixxi l-pożizzjoni li għandha tittieħed f’isem l-Unjoni fid-WCO, fir-rigward tal-adozzjoni ta’ Noti ta’ Spjegazzjoni, Opinjonijiet ta’ Klassifikazzjoni jew pariri oħra bħala gwida għall-interpretazzjoni tas-SA skont il-Konvenzjoni SA hija l-Artikolu 218(9) tat-TFUE.

               4.2.Applikazzjoni għall-każ preżenti

               Il-Kumitat tas-Sistema Armonizzata u l-Kunsill tad-WCO huma korpi stabbiliti bi ftehim, jiġifieri l-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifikazzjoni ta’ Merkanzija.

               L-atti li l-HSC huwa mitlub iħejji jikkostitwixxu atti li għandhom effetti legali. L-atti previsti, ladarba jiġu approvati mill-Kunsill tad-WCO, kapaċi jinfluwenzaw b’mod deċiżiv il-kontenut tal-leġiżlazzjoni tal-UE, jiġifieri: l-Anness 1 tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana. Dan għaliex l-Artikolu 34.7.(a)(iii) tal-Kodiċi Doganali tal-Unjoni
                  6
                jiddikjara li “l-awtoritajiet doganali għandhom jirrevokaw id-deċiżjonijiet BTI
                  7
                tagħhom… fejn dawn ma jkunux għadhom kompatibbli mal-interpretazzjoni…b’riżultat ta’…deċiżjonijiet ta’ klassifikazzjoni, opinjonijiet ta’ klassifikazzjoni jew emendi għan-noti ta’ spjegazzjoni tan-Nomenklatura tas-Sistema Armonizzata ta’ Deskrizzjoni u Kodifikazzjoni tal-Merkanzija adottati mill-Kumitat tas-SA;”. Barra minn hekk, tali deċiżjonijiet ippreparati mill-HSC (id-deċiżjonijiet ta’ klassifikazzjoni, l-opinjonijiet ta’ klassifikazzjoni jew l-emendi għan-noti ta’ spjegazzjoni tan-Nomenklatura tas-SA) jintużaw b’appoġġ għall-klassifikazzjoni prevista fir-Regolamenti ta’ Implimentazzjoni tal-Kummissjoni li jikkonċernaw il-klassifikazzjoni ta’ oġġetti fin-Nomenklatura Magħquda (NM), fin-noti ta’ spjegazzjoni tan-NM u fid-deċiżjonijiet ta’ klassifikazzjoni maħruġa mill-awtoritajiet doganali tal-Istati Membri. L-att previst ma jissupplimentax u ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hi l-Artikolu 218(9) tat-TFUE.

               4.3.Bażi ġuridika sostantiva

               4.3.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-objettivi jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.3.2.Applikazzjoni għall-każ preżenti

               Peress li l-objettiv ewlieni u l-kontenut tal-att previst huma relatati mat-Tariffa Doganali Komuni, l-Artikoli 31, 43(2) u 207(4) tat-TFUE huma l-bażi ġuridika sostantiva tad-deċiżjoni proposta.

               4.4.Konklużjoni

               Il-bażi ġuridika tad-deċiżjoni proposta jenħtieġ li tkun l-Artikoli 31, 43(2) u 207(4) tat-TFUE flimkien mal-Artikolu 218(9) tat-TFUE.

               5.Implikazzjonijiet baġitarji

               Din il-proposta ma għandhiex implikazzjoni fuq il-baġit tal-Unjoni Ewropea.

               6.Pubblikazzjoni tal-att previst

               L-ebda

               2020/0201 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fis-66 sessjoni tal-Kumitat tas-Sistema Armonizzata tal-Organizzazzjoni Dinjija Doganali fir-rigward tal-adozzjoni ta’ Opinjonijiet ta’ Klassifikazzjoni, deċiżjonijiet ta’ klassifikazzjoni, emendi għan-Noti ta’ Spjegazzjoni tas-Sistema Armonizzata jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata l-uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 31, 43(2) u l-ewwel subparagrafu tal-Artikolu 207(4) tat-TFUE, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Bid-Deċiżjoni tal-Kunsill 87/369/KEE
                  8
                l-Unjoni approvat il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti, u l-Protokoll li Jemendaha
                  9
                (il-Konvenzjoni SA), li stabbiliet il-Kumitat tas-Sistema Armonizzata (HSC).

               (2)Skont l-Artikolu 7(1) b) u c) tal-Konvenzjoni SA, l-HSC huwa, fost l-oħrajn, responsabbli għat-tħejjija tan-Noti ta’ Spjegazzjoni, tal-Opinjonijiet ta’ Klassifikazzjoni, ta’ pariri oħra dwar l-interpretazzjoni tas-Sistema Armonizzata u ta’ rakkomandazzjonijiet biex tiġi żgurata l-uniformità fl-interpretazzjoni u fl-applikazzjoni tas-Sistema Armonizzata.

               (3)Fis-sessjoni tiegħu ta’ Settembru, il-Kumitat tas-Sistema Armonizzata huwa mistenni jiddeċiedi dwar l-Opinjonijiet ta’ Klassifikazzjoni, id-deċiżjonijiet ta’ klassifikazzjoni, l-emendi għan-Noti ta’ Spjegazzjoni tas-Sistema Armonizzata jew pariri oħra dwar l-interpretazzjoni tas-Sistema Armonizzata u rakkomandazzjonijiet sabiex tiġi żgurata l-uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata.

               (4)Importanti li jiġi mfakkar li skont il-ġurisprudenza stabbilita tal-Qorti tal-Ġustizzja tal-Unjoni Ewropea, fl-interessi taċ-ċertezza legali u tal-faċilità tal-verifika, il-kriterju deċiżiv għall-klassifikazzjoni tal-oġġetti għal skopijiet doganali b’mod ġenerali għandu jitfittex fil-karatteristiċi u fil-proprjetajiet oġġettivi tagħhom kif definiti fit-test tal-intestatura rilevanti tan-nomenklatura doganali u fit-taqsima u fin-noti rilevanti dwar il-kapitoli.

               (5)Fid-dawl tal-Opinjonijiet ta’ Klassifikazzjoni, id-deċiżjonijiet ta’ klassifikazzjoni, l-emendi għan-Noti ta’ Spjegazzjoni tas-Sistema Armonizzata jew pariri oħra dwar l-interpretazzjoni tas-Sistema Armonizzata u rakkomandazzjonijiet sabiex tiġi żgurata l-uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata, jixraq li tiġi stabbilita l-pożizzjoni li għandha tittieħed f’isem l-Unjoni, billi, ladarba jiġu aċċettati, l-Opinjonijiet ta’ Klassifikazzjoni, ċerti deċiżjonijiet ta’ klassifikazzjoni u emendi għan-Noti ta’ Spjegazzjoni tas-SA jiġu ppubblikati fil-Komunikazzjoni tal-Kummissjoni skont il-paragrafu 7 a) iii) tal-Artikolu 34 tar-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013, u jsiru applikabbli għall-Istati Membri kollha. Il-pożizzjoni se tiġi espressa fil-Kumitat tas-Sistema Armonizzata.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fis-66 sessjoni tal-Kumitat tas-Sistema Armonizzata tal-Organizzazzjoni Dinjija Doganali dwar l-approvazzjoni tan-Noti ta’ Spjegazzjoni, l-Opinjonijiet ta’ Klassifikazzjoni jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata l-uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata, hija stabbilita fl-Anness.

               Artikolu 2

               Jista’ jintlaħaq qbil dwar tibdiliet minuri għall-pożizzjoni msemmija fl-Artikolu 1 mingħajr il-ħtieġa ta’ deċiżjoni ulterjuri mill-Kunsill.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Mill-introduzzjoni tagħha fl-1988, in-Nomenklatura tas-SA ġiet riveduta sitt darbiet. Dawn ir-reviżjonijiet daħlu fis-seħħ fl-1996, fl-2002, fl-2007, fl-2012 u fl-2017. Is-sitt reviżjoni se tidħol fis-seħħ fl-2022.

                     (2)

                        Id-Deċiżjoni tal-Kunsill 87/369/KEE tas-7 ta’ April 1987 dwar il-konklużjoni tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti u tal-Protokoll li Jemendaha (ĠU L 198, 20.7.1987, p. 1).

                     (3)

                        ĠU L 269, 10.10.2013, p. 1.

                     (4)

                        COM(2020)196

                     (5)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, il-Kawża C-399/12, ECLI:EU:C:2014:2258, il-paragrafi 61 sa 64.

                     (6)

                        Ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni, ĠU L 269, 10.10.2013, p. 1.

                     (7)

                        Informazzjoni vinkolanti dwar it-tariffi: id-deċiżjonijiet ta’ klassifikazzjoni mogħtija minn qabel mill-amministrazzjonijiet doganali lill-operaturi ekonomiċi, sabiex tiġi żgurata ċ-ċertezza legali dwar il-klassifikazzjoni u t-trattament tariffarju applikabbli għall-oġġetti soġġetti għall-importazzjoni jew għall-esportazzjoni.

                     (8)

                        Id-Deċiżjoni tal-Kunsill 87/369/KEE tas-7 ta’ April 1987 dwar il-konklużjoni tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti u tal-Protokoll li Jemendaha (

                     ĠU L 198, 20.7.1987, p. 1

                  ).

                     (9)

                        ĠU L 198, 20.7.1987, p. 3

    ---documentbreak---

               IL-KUMMISSJONI EWROPEA
            Brussell, 21.8.2020
            COM(2020) 427 final
            ANNESS
            ta’ [...]
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fis-66 sessjoni tal-Kumitat tas-Sistema Armonizzata tal-Organizzazzjoni Dinjija Doganali fir-rigward tal-adozzjoni ta’ Opinjonijiet ta’ Klassifikazzjoni, deċiżjonijiet ta’ klassifikazzjoni, emendi għan-Noti ta’ Spjegazzjoni tas-Sistema Armonizzata jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata l-uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata

               ANNESS

               IV. RAPPORT TAS-SOTTOKUMITAT XJENTIFIKU: Dok. NS0456Eb (SSC/35 - rapport)

               (1)Kwistjonijiet għal deċiżjoni (dok. NC2708Ea)

               (a)L-Annessi A/1 u C/1 – Klassifikazzjoni ta’ prodotti INN ġodda (il-Lista 120). Jenħtieġ li l-Unjoni tapprova l-125 klassifikazzjoni (l-Edizzjoni tas-SA tal-2017) u t-tliet riklassifikazzjonijiet konsegwenzjali (l-Edizzjoni tas-SA tal-2022) rakkomandati mis-Sottokumitat Xjentifiku.

               (b)L-Annessi A/2 u C/2 – Klassifikazzjoni ta’ prodotti INN ġodda (il-Lista 121). Jenħtieġ li l-Unjoni tapprova l-143 klassifikazzjoni (l-Edizzjoni tas-SA tal-2017) u l-15-il riklassifikazzjoni konsegwenzjali (l-Edizzjoni tas-SA tal-2022) rakkomandati mis-Sottokumitat Xjentifiku.

               (c)L-Annessi A/3 u C/3 – Riklassifikazzjoni possibbli ta’ ċerti prodotti INN konsegwenzjali fuq ir-Rakkomandazzjoni tal-Artikolu 16 tat-23 ta’ Ġunju 2019. Jenħtieġ li l-Unjoni tapprova r-riklassifikazzjonijiet konsegwenzjali (l-Edizzjoni tas-SA tal-2022) tal-143 prodott INN miftehma mas-Sottokumitat Xjentifiku.

               (d)L-Annessi B/1 u C/6 – Deċiżjonijiet meħuda mill-Kumitat tas-SA fit-63 u fl-64 sessjoni tiegħu u mill-Kunsill tad-WCO fil-133/134 sessjoni tiegħu, li jaffettwaw il-ħidma tal-SSC. Jenħtieġ li l-Unjoni tapprova r-riklassifikazzjonijiet ta’ “zilucoplan” u “etryptamine” approvati mis-Sottokumitat Xjentifiku, fis-subintestaturi 2933.79 u 2939.80, rispettivament.

               L-Unjoni għandha taqbel mal-klassifikazzjonijiet kollha proposti peress li huma konformi mal-politika ta’ klassifikazzjoni attwali fl-UE.

               (2)L-emenda possibbli għan-Noti ta’ Spjegazzjoni tal-Kapitolu 29 fir-rigward tal-lista ta’ drogi narkotiċi, sustanzi psikotropiċi u prekursuri Dok. NC2738Ea

               L-Unjoni għandha taqbel mal-proposta li tiġi emendata n-NSSA tal-Kapitolu 29, f’konformità mal-parir tas-Sottokumitat Xjentifiku.

               V. RAPPORT TAS-SOTTOKUMITAT DWAR IR-RIEŻAMI TAS-SA (Dok. NR1403E)

               (1)Kwistjonijiet għal deċiżjoni (Dok. NC2709Ea)

               (a)L-Annessi D/6 u G/11 – Emenda possibbli għan-Nota ta’ Spjegazzjoni tal-intestatura 85.24 (SA 2022)

               (b)L-Annessi D/7 u G/12 – Emendi possibbli għan-Noti ta’ Spjegazzjoni tas-SA 2022 fir-rigward tal-istampaturi 3D

               (c)L-Annessi E/14 u G/19 – Emenda għan-Noti ta’ Spjegazzjoni tal-intestatura 70.19 fir-rigward tal-fibri tal-ħġieġ (HS 2022)

               (d)L-Annessi E/1 sa E/6, E/8 sa E/13, E/15 sa E/18, E/20, E/23 u G/1 sa G/6, G/8, G/13 sa G/18, G/21, G/22, G/24, G/27 – Emenda possibbli għan-Nota ta’ Spjegazzjoni tat-Taqsimiet I, II, III, IV, V, VI, VII, VIII, IX, X, XI, XII, XIII, XIV, XV, XVI, XVII, XVIII, XX u XXI.

               (e)L-Annessi E/23 u G/27 – Emendi għan-Noti ta’ Spjegazzjoni tal-Kapitolu 97 fir-rigward ta’ ċerti oġġetti kulturali (HS 2022)

               (f)L-Annessi E/24 u G/28 – Emendi għan-Noti ta’ Spjegazzjoni (GIRs)

               L-Unjoni għandha taqbel mal-emendi kollha proposti fid-dokumenti peress li jirriflettu l-politika ta’ klassifikazzjoni attwali fl-UE.

               (2)Il-klassifikazzjoni fis-SA 2022 ta’ ċerti vaporizzaturi elettriċi personali li jintremew wara l-użu jew rikarikabbli (Talba mis-Segretarjat) Dok. NC2710Eb

               L-Unjoni tikklassifika l-prodott 1 fis-subintestatura 8543.70 tas-SA 2017 u fis-subintestatura 8543.40 tas-SA 2022. Jenħtieġ li l-prodott 2 jiġi kklassifikat fl-intestatura 24.04 tas-SA2022 bl-użu ta’ GIR 3(b), abbażi tal-karattru essenzjali mogħti mil-likwidu elettroniku.

               (3)Il-klassifikazzjoni fis-SA 2022 ta’ ċerti kollezzjonijiet u biċċiet tal-kollezzjoni ta’ interess numismatiku (Talba mis-Segretarjat) Dok. NC2711Ea

               L-Unjoni għandha tesprimi l-bżonn għal informazzjoni addizzjonali dwar il-prodotti biex tiġi ddeterminata l-klassifikazzjoni.

               L-Unjoni ma għandhiex taqbel mal-proposta li tiġi emendata n-NSSA, sakemm ma jkunx hemm kjarifika u gwida dwar kif issir distinzjoni bejn is-subintestaturi l-ġodda taħt l-intestatura 97.05.

               (4)Il-klassifikazzjoni fis-SA 2022 ta’ ċerti cartridges għall-istampaturi 3D (Talba mis-Segretarjat) Dok. NC2712Ea

               L-Unjoni tikklassifika l-prodotti fil-Kapitolu 39 skont il-materjal kostitwenti, f’konformità mal-Kawża C-276/00 tal-QĠUE. Hemm bżonn informazzjoni addizzjonali biex jiġu kklassifikati l-prodotti fil-livell tas-subintestatura. L-emenda proposta għan-NSSA jenħtieġ li ma tiġix appoġġata, peress li l-prattika attwali fl-UE hija li l-cartridges tal-istampaturi ma jiġux ikklassifikati bħala partijiet mill-istampaturi.

               (5)Il-klassifikazzjoni fis-SA 2022 ta’ magna tal-laminazzjoni tal-folji għall-manifattura addittiva Dok. NC2744Ea

               L-Unjoni tikklassifika l-prodott fl-intestatura 84.85 (għażla II).

               VI. RAPPORT TAL-GRUPP TA’ ĦIDMA PRESESSJONALI Dok. NC2714Ea u l-Annessi A sa T

               L-Unjoni għandha tadotta t-test ippreżentat fl-Annessi A sa T, soġġett għal xi suġġerimenti editorjali, bir-rimarki li ġejjin.

               (1)L-emenda għall-Ġabra ta’ Opinjonijiet ta’ Klassifikazzjoni biex tiġi riflessa d-deċiżjoni dwar il-klassifikazzjoni ta’ prodott imsejjaħ “Milka Oreo Sandwich” fl-intestatura 18.06 (subintestatura 1806.32)

               L-Unjoni għandha tissuġġerixxi li titħassar il-lista ta’ ingredjenti li mhumiex meħtieġa għall-finijiet ta’ klassifikazzjoni.

               (2)L-emenda għall-Ġabra ta’ Opinjonijiet ta’ Klassifikazzjoni biex tiġi riflessa d-deċiżjoni dwar il-klassifikazzjoni ta’ żewġ tipi ta’ zkuk tat-tabakk (“Zkuk tat-tabakk imqatta’ rrumblat espandut (CRES)” u “Zkuk tat-tabakk espandut (ETS)”) fl-intestatura 24.03 (subintestatura 2403.99)

               L-Unjoni għandha tinsisti li jinżamm it-test “ma jistax jitpejjep direttament” peress li dan kien il-kriterju deċiżiv għall-klassifikazzjoni.

               (3)L-emenda għall-Ġabra ta’ Opinjonijiet ta’ Klassifikazzjoni biex tiġi riflessa d-deċiżjoni dwar il-klassifikazzjoni ta’ Ċelloli tal-Karburant b’Ossidu Solidu (SOFC) imsejħa “Bloom Energy ES-5700” fl-intestatura 85.01 (subintestatura 8501.62)

               L-Unjoni għandha tissuġġerixxi l-użu tad-deskrizzjoni tal-prodott mit-test fil-kaxxa fid-dokument ta’ ħidma inizjali (dok. NC2655E1b).

               VII. TALBIET GĦAL RIEŻAMI (RIŻERVI)

               (1)Ir-rieżami tal-klassifikazzjoni ta’ ċerti sip feeds djetetiċi (Prodotti 1 sa 5) (Talba mill-Istati Uniti) Dok. NC2715Ea

               L-Unjoni tikklassifika l-prodotti bħala xarbiet fl-intestatura 22.02, f’konformità mal-Kawża C-114/80 tal-QĠUE u mal-Opinjonijiet ta’ Klassifikazzjoni 2202.99/2-4.

               (2)Ir-rieżami tal-klassifikazzjoni ta’ apparat imsejjaħ “arloġġ tal-idejn tal-ġiri Polar M430 bil-GPS u bil-monitoraġġ tal-polz” (Talbiet mill-Istati Uniti u l-Ġappun) Dok. NC2716Ea

               L-Unjoni tikklassifika l-prodott fis-subintestatura 9102.12 bħala arloġġ tal-idejn, f’konformità man-NSNM għall-intestatura 91.02.

               (3)Ir-rieżami tal-klassifikazzjoni ta’ apparat imsejjaħ “Sterilizzatur tal-Formaldeid Formomat PL 349-2” (Talba mill-Ukrajna) Dok. NC2717Ea

               L-Unjoni tikklassifika l-prodott fl-intestatura 84.19, peress li din hija l-intestatura speċifika għall-isterilizzaturi. Il-bidla fit-temperatura sseħħ u għandha effett importanti fuq il-proċess sterilizzanti. L-apparat ma jissodisfa l-ebda funzjoni mekkanika.

               (4)Ir-rieżami tal-klassifikazzjoni ta’ żewġ prodotti msejħa “Ġeneraturi RF u Networks ta’ Korrispondenza RF” (Talba mill-Korea) Dok. NC2718Ea, NC2745Eb, NC2747Ea

               L-Unjoni tikklassifika l-prodotti fl-intestatura 84.86 peress li huma magni identifikabbli użati biss jew prinċipalment għall-manifattura ta’ apparati semikondutturi.

               VIII. AKTAR STUDJI

               (1)Il-klassifikazzjoni tal-insetti li jittieklu (Proposta mis-Segretarjat) Dok. NC2719Ea

               L-Unjoni għandha tappoġġa t-trasferimenti possibbli mill-intestaturi 02.10 u 04.10 għall-prodott 1. Il-prodott 2 jista’ jiġi ttrasferit jew mill-intestatura 04.10 jew mill-Kapitolu 16. Il-prodott 3 jista’ jiġi ttrasferit mill-Kapitolu 16. Il-prodott 4 jista’ jiġi ttrasferit mill-Kapitolu 16 jew mill-Kapitolu 21.

               (2)L-emenda possibbli għan-Nota ta’ Spjegazzjoni tal-intestatura 27.11 biex tiġi ċċarata l-klassifikazzjoni tal-gass likwifikat miż-żejt (LPG) (Proposta mis-Segretarjat) Dok. NC2720Ea

               L-Unjoni għandha tappoġġa s-subintestatura proposta fin-Nota ta’ Spjegazzjoni tas-subintestatura 2711.19.

               (3)L-emenda għan-Noti ta’ Spjegazzjoni tar-Regola 3(b) biex tiġi ċċarata l-klassifikazzjoni tas-settijiet tad-Dok. NC2721Ea

               L-Unjoni għandha tappoġġa ż-żamma tal-istatus quo u l-prattiki ta’ klassifikazzjoni attwali.

               (4)L-emenda possibbli għan-Nota ta’ Spjegazzjoni tal-intestatura 91.02 Dok. NC2722Ea

               L-Unjoni tippreferi tistenna deċiżjoni definittiva dwar il-klassifikazzjoni ta’ “arloġġ Polar” (ara l-punt VII.2) qabel timxi bl-emenda għan-NSSA.

               (5)L-emenda possibbli għan-Nota ta’ Spjegazzjoni tal-intestatura 87.03 fir-rigward ta’ vetturi ibridi mikro Dok. NC2723Ea

               L-Unjoni għandha tappoġġa l-emenda għan-NSSA peress li din tiċċara l-klassifikazzjoni tat-tip ta’ vettura l-ġdid.

               (6)Il-klassifikazzjoni tal-vetturi ibridi ħfief Dok. NC2724Ea

               L-Unjoni tikklassifika l-prodott fis-subintestatura 8703.40, peress li l-mutur elettriku huwa ddisinjat biex jagħti spinta lill-vettura billi jappoġġa t-tħaddim tal-magna.

               (7)Il-klassifikazzjoni tal-prodott imsejjaħ “DIMODAN HP M” (Talba mill-Ekwador) Dok. NC2725Ea

               L-Unjoni tikklassifika l-prodott fl-intestatura 34.04, peress li l-analiżi fil-laboratorju kkonfermat li l-prodott kellu karatteristika bħax-xema’.

               (8)L-emenda possibbli għan-Nota ta’ Spjegazzjoni tal-intestatura 95.03 (Proposta mill-UE) Dok. NC2667Ea, NC2667Ea

               L-Unjoni għandha tibqa’ flessibbli għal kwalunkwe kumment editorjali addizzjonali dwar il-proposta oriġinali tal-UE.

               (9)L-emenda possibbli għan-Nota ta’ Spjegazzjoni tal-intestatura 95.05 (Proposta mill-UE) Dok. NC2668Ea, NC2668Ea

               L-Unjoni għandha tibqa’ flessibbli għal kwalunkwe kumment editorjali addizzjonali dwar il-proposta oriġinali tal-UE.

               (10)Il-klassifikazzjoni ta’ ċerti żjut essenzjali mqiegħda għall-bejgħ bl-imnut (Talba mill-Costa Rica) Dok. NC2672Ea

               L-Unjoni tikklassifika l-prodott fl-intestatura 33.01. Dan il-prodott huwa żejt essenzjali tal-lavanda li fih tipi ta’ alkoħol monoterpeniċi, għalhekk mhuwiex deterpenat u huwa kopert mill-intestatura 33.01. Dan jinkiseb permezz ta’ proċess ta’ distillazzjoni bil-fwar li, għaldaqstant, huwa konformi man-NSSA tal-intestatura 33.01.

               (11)Il-klassifikazzjoni ta’ żewġ magni li jillostraw l-art imsejħa “Galaxy Floor Machine 1500, 1.5 HP, NSS brand” u “Galaxy Floor Machine, 1 HP, NSS brand” (Talba mill-Costa Rica) Dok. NC2673Ea

               L-Unjoni tikklassifika l-prodotti fl-intestatura 84.79. Minħabba l-karatteristiċi tekniċi tagħhom, mhumiex tat-tip li normalment jintuża għal skopijiet domestiċi u meta titqies in-Nota 4(a) tal-Kapitolu 85 jenħtieġ li jkunu kklassifikati fis-subintestatura 84.79.

               (12)Il-klassifikazzjoni ta’ “Boom Lift Artikolat Awtonomu” (Talba mill-Korea) Dok. NC2674Ea

               L-Unjoni tikklassifika l-prodott fl-intestatura 84.28 abbażi tar-Regolament 738/2000 għal prodott simili.

               (13)Il-klassifikazzjoni ta’ ċerti preparazzjonijiet tal-ikel (Talba mill-Istati Uniti) Dok. NC2676Ea, NC2742Ea

               L-Unjoni għandha titlob informazzjoni addizzjonali dwar l-erba’ prodotti kkonċernati kollha biex tiġi ddeterminata l-klassifikazzjoni.

               Prodott 1: kontenut ta’ proteina. Jekk dan ikun għoli ħafna (aktar minn 85 %), tista’ tiġi kkunsidrata l-intestatura 35.04. Abbażi tal-informazzjoni attwali, il-prodott jista’ jiġi kklassifikat fis-subintestatura 2106.10 f’konformità mal-Opinjoni ta’ Klassifikazzjoni 2106.90/5.

               Prodott 2: l-Unjoni tikklassifikah fl-intestatura 22.02 jekk ikun direttament tajjeb għax-xorb, jew fl-intestatura 21.06 jekk ikun irid jiġi dilwit qabel jinxtorob.

               Prodott 3: l-Unjoni tikklassifikah fl-intestatura 2101.20, madankollu, ikun ta’ għajnuna jekk ikun hemm informazzjoni addizzjonali dwar il-kontenut ta’ kafeina.

               Prodott 4: id-deskrizzjoni tal-prodott toħloq konfużjoni, peress li mhuwiex ċar x’inhu l-ingredjent prinċipali. Jekk ikun fih il-kawkaw, jista’ jiġi kklassifikat fl-intestatura 18.06, jekk le fl-intestatura 19.05.

               (14)Il-klassifikazzjoni ta’ “magna tat-tqattigħ” (Talba mill-Federazzjoni Russa) Dok. NC2677Ea

               L-Unjoni għandha tinnota li peress li l-magna fiha bosta funzjonijiet, il-klassifikazzjoni diffiċli li tiġi ddeterminata, u li din tista’ tiġi kklassifikata fl-intestaturi 84.30 jew 84.32, għalhekk tikklassifikaha fl-intestatura 84.32, bl-użu ta’ GIR 3(c).

               (15)Il-klassifikazzjoni ta’ ċerti tajers pnewmatiċi ġodda, tal-gomma, intiżi għall-vetturi użati għat-trasport ta’ oġġetti fil-kostruzzjoni, fix-xogħol tal-minjieri jew fl-industrija (Talba mill-Federazzjoni Russa) Dok. NC2678Ea, NC2748Ea

               L-Unjoni għandha tikkondividi l-parir tas-Segretarjat tad-WCO, u tikklassifika ż-żewġ prodotti fis-subintestatura 4011.20.

               (16)Il-klassifikazzjoni ta’ ċerti preparazzjonijiet ta’ tip użat fl-għalf tal-annimali (Talba mill-Kanada) Dok. NC2679Ea, NC2743Ea

               Abbażi tas-sentenza tal-QĠUE fil-Kawża C-144/15, l-UE tikklassifika l-prodott fl-intestatura 23.09.

               (17)Il-klassifikazzjoni tal-prodott imsejjaħ “Kaxxa tad-Dawl għall-Ittrejsjar” (Talba mill-Ġappun) Dok. NC2681Ea

               L-Unjoni tikklassifika l-prodott fl-intestatura 94.05, billi dan għandu funzjoni b’użi multipli u mhuwiex mgħammar b’xi strument tat-tpinġija.

               (18)Il-klassifikazzjoni ta’ kontrollur tal-veloċità elettroniku msejjaħ “KEB COMBIVERT F5” (Talba mit-Tuneżija) Dok. NC2682Ea

               L-Unjoni tikklassifika l-prodott fl-intestatura 85.04, kif issuġġerit mis-Segretarjat tad-WCO.

               (19)L-emenda possibbli għan-Nota ta’ Spjegazzjoni tal-intestatura 27.10 (Proposta mill-Ġappun) Dok. NC2641Ea, NC2739Ea

               L-Unjoni għandha toqgħod lura milli tieħu sehem f’diskussjonijiet peress li l-opinjoni ta’ klassifikazzjoni li minnha tirriżulta din l-emenda ma tistax tiġi applikata fl-UE minħabba s-sentenza tal-QĠUE fil-Kawża C-330/13. Ikun aħjar li wieħed jaħseb fl-emenda għas-SA fil-futur u fit-tqassim mill-ġdid tan-Nota 2 tal-Kapitolu 27.

               (20)Jaf hemm allinjament ħażin bejn it-test Ingliż u dak Franċiż fin-Noti ta’ Spjegazzjoni tal-intestatura 85.01 Dok. NC2688Ea

               L-Unjoni għandha taqbel mal-emenda proposta li jintuża t-terminu “onduleur” bħal f’partijiet oħra tan-Nomenklatura tas-SA.

               IX. MISTOQSIJIET ĠODDA

               (1)Il-klassifikazzjoni ta’ ċerti kontenituri taż-żibel fit-toroq (Talba mit-Tuneżija) Dok. NC2726Ea

               L-Unjoni tikklassifika l-prodotti fl-intestatura 39.26 minħabba d-daqs akbar tal-kontenituri, mhux għall-użu domestiku. L-Unjoni tinnota li d-deskrizzjoni tal-prodott jenħtieġ li tinkludi l-kapaċità tal-kontenituri f’litri.

               (2)Il-klassifikazzjoni ta’ ċerti preparazzjonijiet tal-ikel fil-forma likwida (Talba mit-Tuneżija) Dok. NC2727Ea

               L-Unjoni għandha titlob aktar informazzjoni dwar il-kontenuti tal-prodotti (ilma jew meraq, sustanzi żejtnin, ingredjenti oħra minbarra l-vitamini, dożaġġ).

               (3)Il-klassifikazzjoni ta’ żewġ prodotti li fihom il-kannabidiol (CBD) imsejħa “FREYHERR” u “CANABIGAL” (Talba mis-Segretarjat) Dok. NC2728Ea

               L-Unjoni għandha tipproponi li l-kwistjoni tintbagħat quddiem is-Sottokumitat Xjentifiku, sabiex tintalab informazzjoni dwar (i) jekk il-prodotti jkollhomx biżżejjed ingredjenti attivi biex jagħtu effett terapewtiku jew profilattiku, u dwar (ii) l-ammont minimu ta’ CBD bħala ingredjent attiv fi kwalunkwe prodott biex dan ikollu effett terapewtiku jew profilattiku.

               (4)Il-klassifikazzjoni tal-ħut imnixxef li sussegwentement jiġi trattat bl-ilma (ħut imnixxef riidratat) (Talba min-Norveġja) Dok. NC2729Ea

               L-Unjoni tista’ tikklassifika l-prodott fil-Kapitolu 3, iżda hemm bżonn aktar informazzjoni dwar jekk it-togħma u l-konsistenza tal-prodott humiex ta’ ħut imnixxef jew ta’ ħut frisk.

               (5)Il-klassifikazzjoni ta’ ċerti ġeneraturi tat-togħlija bil-fwar għall-kmamar tal-fwar (Talba mill-Eġittu) Dok. NC2730Ea

               L-Unjoni tikklassifika l-prodotti fl-intestatura 84.02 kif propost mis-Segretarjat tad-WCO, f’konformità mat-test tal-intestatura u n-NSSA tal-intestatura 84.02.

               (6)Il-klassifikazzjoni tal-prodott imsejjaħ “Flakes tal-fażola tas-sojja” (Talba minn Madagascar) Dok. NC2731Ea

               L-Unjoni tikklassifika l-prodott fl-intestatura 23.04, simili għall-prodott tal-Opinjoni ta’ Klassifikazzjoni 2304.00/1.

               (7)Il-klassifikazzjoni ta’ stufa tal-etanol b’żewġ berners (Talba mill-Kenja) Dok. NC2732Ea

               L-Unjoni tikklassifika l-prodott fis-subintestatura 7321.12., bħala karburant tal-etanol fil-forma likwida f’temperatura ambjentali u għalhekk jaqbel mat-test tas-subintestatura.

               (8)Il-klassifikazzjoni ta’ kiosk interattiv li jirċievi l-ilmenti (Talba mill-Eġittu) Dok. NC2733Ea

               L-Unjoni għandha titlob informazzjoni addizzjonali: jekk il-prodott jistax jiffunzjona flimkien ma’ apparat USB u kif, jew jistax jintuża biss permezz ta’ skrin tattili.

               XI. LISTA ADDIZZJONALI

               (1)Il-klassifikazzjoni tal-prodott imsejjaħ “ċfaċagħ żgħar tal-qamħirrum” (Talba mill-UE) Dok. NC2736Ea

               L-Unjoni talbet Opinjoni ta’ Klassifikazzjoni.

               (2)Il-klassifikazzjoni ta’ sett ta’ ġenerazzjoni tal-elettriku bid-diżil b’potenza nominali doppja (Talba mill-Ghana) Dok. NC2737Ea

               L-Unjoni tikklassifika l-prodott fis-subintestatura 8502.13.

               (3)Il-klassifikazzjoni ta’ modulu TFT-LCD (Talba mill-Korea) Dok. NC2740Ea

               F’konformità mar-Regolament tal-Kummissjoni (KE) 957/2006, ir-Regolamenti ta’ Implimentazzjoni tal-Kummissjoni (UE) Nru 1201/2011 u Nru 1202/2011, u meta titqies in-Nota 2(b) tat-Taqsima XVI, l-Unjoni tikklassifika l-prodott fis-subintestatura 8529.90.

               (4)It-Tħassir tal-Opinjonijiet ta’ Klassifikazzjoni 8528.69/1 u 8528.69/2 Dok. NC2741Ea

               Peress li l-prodotti ma għadhomx aktar fis-suq, l-Unjoni għandha tappoġġa t-tħassir ta’ dawk l-Opinjonijiet ta’ Klassifikazzjoni.

               (5)Il-klassifikazzjoni tal-prodott imsejjaħ “trab tal-ġewż tal-Indi bix-xaħam parzjalment imneħħi” (Talba mill-UE) Dok. NC2746Ea

               L-Unjoni talbet Opinjoni ta’ Klassifikazzjoni.